b'\n_START_ARTICLE_\nPekka Silander\n_START_PARAGRAPH_\nPekka Tuomo Kaleva Silander (15. maaliskuuta 1925 Askainen \xe2\x80\x93 14. toukokuuta 1968 Turku) oli suomalainen s\xc3\xa4hk\xc3\xb6asentaja, Metallity\xc3\xb6v\xc3\xa4en liiton toimitsija ja Suomen kansan demokraattisen liiton kansanedustaja._NEWLINE_Silanderin vanhemmat olivat ahtaaja Vihtori Anselm Silander ja Alli Eliina M\xc3\xa4kinen. H\xc3\xa4n k\xc3\xa4vi keskikoulun ja ty\xc3\xb6skenteli s\xc3\xa4hk\xc3\xb6asentajana eri laivatelakoilla Turussa 1942\xe2\x80\x931943 ja 1945\xe2\x80\x931963. Silander oli p\xc3\xa4\xc3\xa4toimisena luottamusmiehen\xc3\xa4 Valmetin Pansion telakalla ja h\xc3\xa4n toimi Metallity\xc3\xb6v\xc3\xa4en liiton Turun ammattiosaston toimitsijana 1964\xe2\x80\x931966. _NEWLINE_Silander oli kansanedustajana 1966\xe2\x80\x931968 edustaen Turun l\xc3\xa4\xc3\xa4nin etel\xc3\xa4ist\xc3\xa4 vaalipiiri\xc3\xa4. H\xc3\xa4n kuoli kesken edustajakautensa toukokuussa 1968 ja tilalle nousi Ensio Laine. Silander oli presidentin valitsijamies vuoden 1968 vaaleissa ja h\xc3\xa4n kuului my\xc3\xb6s Turun kaupunginvaltuustoon._NEWLINE_Silander oli Metallity\xc3\xb6v\xc3\xa4en liiton liittovaltuuston puheenjohtaja ja SAK:n ty\xc3\xb6valiokunnan j\xc3\xa4sen. H\xc3\xa4n kuului Suomen kommunistisen puolueen Turun piirikomiteaan, Ty\xc3\xb6v\xc3\xa4en urheiluliiton liittovaltuustoon ja Valmet Oy:n hallintoneuvostoon._NEWLINE_Pekka Silander oli naimisissa vuodesta 1945 Kerttu Saarisen kanssa.'